Jon Viem

Jon Viem (født 1889 i Snåsa, død 1978 i Snåsa) var småbruker og snekker, og ordfører i Snåsa 1946–1947 og 1952–1955. Han var valgt på Arbeiderpartiets liste, og var den første Ap-ordføreren i bygda.

Snåsa kommunestyre hadde 20 medlemmer i Viems tid, og begge gangene Viem ble valgt til ordfører hadde Arbeiderpartiet 10 representanter og Venstre/Bondepartiet hadde 10. Viem ble derfor ordfører ved loddtrekning. 

Han var den første formannen da Vestbygda småbrukerlag ble stiftet i 1918. Viem var også med på å etablere Breide samvirkelag i 1919. Jon Viem startet i 1919 Strindmo og Viem sykkel- og redskapsverksted sammen med Lorents Strindmo.

Han var fra 1934 småbruker på gården Østvold i Kjenstadgrenda, samtidig med at han drev som snekker og byggmester. Han var gift to ganger og hadde i alt åtte barn. Yngstebarnet Lothar Viem grunnla avisa Snåsningen i 1995.

Referanser 

Ordførere i Snåsa
Ap-ordførere i Nord-Trøndelag